奉和御製爲政歌
作者：夏竦
朝代：宋

paragraphs: 黼帳夜分常監寐，鳯軒端委敷文治。
肇建元封陟介丘，寖尋毖祀臨汾水。
茂烈馨香久際天，精心勵翼彌恭已。
體道推仁洽惠和，斵凋歸厚蠲華侈。
懷柔四貊盡來庭，邊圉無塵似平砥。
堯德欽明惇茂族，漢條寛大措祥刑。
永觀禹畫同文軫，更佇虞巡審量衡。
睿政無爲猶日慎，布昭謨訓掩湯銘。